《古兴十六首 其十一》
宋代·沈辽

夜半山气冷，始知秋序深。开轩望明月，西岭莽涔涔。

人籁久已息，繁然蟪蛄吟。缅怀故丘鹤，清唳有馀音。

遥与白云期，岂惮冰雪侵。人情与物象，邂逅惬幽心。

夜漏渐已长，清风入松林。逍遥掩蓬户，微凉生衣襟。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。